**Tájékoztató**

**a felsőoktatási intézmények részére a magyarországi részképzéses tanulmányokra érkező határon túli magyar hallgatók fogadásáról**

**A határon túli magyar hallgatók magyarországi részképzéses ösztöndíjazásának célja**

Az Emberi Erőforrások Minisztériuma (EMMI) az ösztöndíjakkal a szülőföldi értelmiség továbbképzését és utánpótlását kívánja támogatni. A részképzések biztosításával az EMMI lehetőséget nyújt a határon túli magyar hallgatóknak a magyar nyelven elsajátítható tudásmennyiség kiszélesítéséhez, a tudományos, kutatói tevékenységük folytatásához, illetve elősegíti az anyaországgal folytatott intenzív oktatási-szakmai kapcsolattartást.

**Jogszabályi háttér:**

A nemzeti felsőoktatásról szóló 2011. évi CCIV. törvény (a továbbiakban: Nftv.) 39. § (1) bekezdése és 80. § (4) bekezdése, illetve a felsőoktatásban részt vevő hallgatók juttatásairól és az általuk fizetendő egyes térítésekről szóló 51/2007. (III. 26.) Korm. rendelet 26. és 26/A §-ai, valamint a szomszédos államokban élő magyarokról szóló 2001. évi LXII. tv. (továbbiakban: Kedvezménytörvény) 1. §-a alapján a Kedvezménytörvény hatálya alatt álló horvát, román, szlovák, szerb és ukrán állampolgárságú személyek nappali munkarendű, magyar állami ösztöndíjjal támogatott részképzésben vehetnek részt, amennyiben az Emberi Erőforrások Minisztériuma és által meghirdetett pályázaton a részképzés időtartamára miniszteri ösztöndíjat nyernek el.

**Milyen képzésekben vehetnek részt a miniszteri ösztöndíjas részképzős határon túli magyar hallgatók?**

A Kedvezménytörvény hatálya alatt álló horvát, román, szerb, szlovák és ukrán állampolgárságú személyek a magyarországi felsőoktatási intézményekben kizárólag nappali munkarendű alap-, egységes (osztatlan) és mesterképzésben vehetnek részt miniszteri ösztöndíjas részképzésben.

**Mely régiókból érkezhetnek miniszteri ösztöndíjas részképzős határon túli magyar hallgatók?**

A 2018/20119-es tanév tavaszi félévére az EMMI és az Eötvös Loránd Tudományegyetem (ELTE) az erdélyi (romániai), a felvidéki (szlovákiai), horvátországi, kárpátaljai (ukrajnai) és vajdasági (szerbiai) magyar nemzetiségű, valamely szülőföldi felsőoktatási intézményben tanulmányokat folytató hallgatók részére hirdetett meg magyarországi részképzésre vonatkozó pályázatokat.

**A részképzéses miniszteri ösztöndíjak odaítélésének menete**

A határon túli magyar hallgatók az EMMI és az ELTE közös pályázati kiírásai alapján vehetnek részt miniszteri ösztöndíjasként részképzésben, vagyis azok, akik nem nyerik el pályázati úton a részképzésükre a miniszteri ösztöndíjat, azok csak önköltséges formában vehetnek részt magyarországi részképzésben.

A pályázatokról a döntést a regionális (erdélyi, szlovákiai, horvátországi, kárpátaljai és vajdasági) magyar előértékelő bizottságok előzetes javaslatai, az Értékelő Bizottság (melynek összetétele megtekinthető a pályázati kiírásokban) javaslatának figyelembe vételével az emberi erőforrások minisztere hozza meg a pályázati határidő lejártát követő 30 napon belül, erről hivatalos levélben tájékoztatja az érintett magyarországi felsőoktatási intézmények rektorait.

**A befogadó nyilatkozat**

A határon túli magyar hallgatók pályázatainak benyújtási feltétele a helyi honlapokról (Felvidéken [www.szakc.sk](http://www.szakc.sk/) és [www.diakhalozat.sk](http://www.diakhalozat.sk/), Erdélyben [www.kmei.ro](http://www.kmei.ro), Vajdaságban www.cmh.org.rs, Horvátországban www.hmdk.hr és Kárpátalján [www.genius-ja.uz.ua](http://www.genius-ja.uz.ua)) letölthető formátumú befogadó nyilatkozat előzetes beszerzése.

**Fontos változás a korábbi pályázati kiírásokhoz képest, hogy a 2018/2019-es tanév tavaszi félévében csak az állami vagy egyházi fenntartású magyarországi felsőoktatási intézmények fogadhatnak magyar állami ösztöndíjas / államilag támogatott, nappali munkarendű alap-, osztatlan vagy mesterképzésükre miniszteri ösztöndíjas határon túli magyar hallgatókat!**

A pályázati adatlaphoz kötelezően csatolandó befogadó nyilatkozat akkor tekinthető érvényesnek, ha a fogadó tanár aláírása mellett azt a fogadó felsőoktatási intézmény tanulmány osztálya (vagy ennek hiányában a kar dékáni hivatala /karral nem rendelkező felsőoktatási intézmény esetében a rektori hivatal, illetve az ezeknek megfeleltethető hivatali szervezet/ aláírással és pecséttel hitelesíti. E befogadó nyilatkozatnak a magyarországi felsőoktatási intézmény részéről történő hiteles kiadása jelen tájékoztatóban foglaltak ismeretét és tudomásulvételét jelenti, célja pedig részben az is, hogy a befogadó felsőoktatási intézmény előzetesen is számolhasson, tervezhessen az odaérkező határon túli magyar hallgatók maximális létszámú fogadásával. A befogadó nyilatkozat kiállítására a magyarországi felsőoktatási intézmények jogosultak, azonban azt tanulmányi vagy bármely más ok miatt indoklás nélkül megtagadhatják.

Tekintettel arra, hogy az EMMI részéről előirányzott részképzéses ösztöndíjak (hónapszámok) mennyisége korlátos, ezért a pályázatokon történő túljelentkezés esetén nem minden olyan hallgató kap miniszteri ösztöndíjat, akik részére a magyarországi felsőoktatási intézmény kiállította a befogadó nyilatkozatot, viszont az nem fordulhat elő, hogy több hallgató kapjon ösztöndíjat az adott egyetemre/főiskolára, mint ahány határon túli hallgatónak előzetesen kiállították a nyilatkozatot. Erre tekintettel célszerű feljegyezni, listába foglalni a kiállított befogadó nyilatkozatokat, illetve összegezni az ezeken szereplő, a pályázó által igényelt részképzéses hónapok mennyiségét, mivel ezek alapján kalkulálható a későbbiekben az egyetem/főiskola által kifizetendő ösztöndíj mértéke, esetlegesen az igényelt diákotthoni férőhelyek száma.

A befogadó nyilatkozat aláíratása, hitelesítése a pályázó feladata, de tekintettel a pályázóknak és a befogadó egyetemek/főiskolák gyakran nagy földrajzi távolságára, *ezúton is kérjük a befogadó egyetemek/főiskolák tisztelt illetékes munkatársait, hogy lehetőségeik szerint segítsék a hallgatókat a befogadó nyilatkozat beszerzésében.* A pályázat(ok) lebonyolítói ezen okok miatt a pályázók részére telefaxon, szkennelve elküldött befogadó nyilatkozatokat is elfogadják.

**Miniszteri ösztöndíj**

*A miniszteri ösztöndíj folyósítását, az ehhez kapcsolódó adminisztratív feladatokat a befogadó magyarországi felsőoktatási intézmény látja el.*

Az ösztöndíjat elnyerő pályázó részére a fogadó felsőoktatási intézmény folyósítja a miniszteri ösztöndíjat. A miniszteri ösztöndíj havi összege a nemzeti felsőoktatásról szóló 2011. évi CCIV. törvény 114.D. § (1) bekezdés a) pontjában meghatározott összegű ún. éves hallgatói normatíva 34 %-a. (Az egy főre megállapított hallgatói normatíva éves összege a 2018. évben 119.000,- forint, ennek alapján a részképzésben résztvevők havi miniszteri ösztöndíja ennek 34 %-a, azaz a 2018. évben 40.460,- Ft/hó. *Fontos, hogy részükre ezen ösztöndíjon kívül más pénzbeli juttatást nem kell folyósítani (ellentétben a teljes képzésre érkező határon túli miniszteri ösztöndíjasokkal)!*

**A részképzések finanszírozása**

A miniszteri ösztöndíjak és a képzési normatíva összegét az EMMI biztosítja a részképzéses hallgatók után, az igénybe vett részképzéses időtartammal arányos mértékben. A hatályos felsőoktatási jogszabályok és az alkalmazott gyakorlat alapján a részképzésben résztvevő miniszteri ösztöndíjasok fogadására a 2018. költségvetési évre – a megelőző évek adatai alapján – az EMMI a hallgatói normatívához hasonlóan előzetesen (az év elején a hallgatói ösztöndíj-támogatás megállapításához rendelkezésre álló normatíva részeként) átadta a felsőoktatási intézményeknek a miniszteri ösztöndíjak előkalkulált (tervezett) összegét. A ténylegesen kifizetett miniszteri ösztöndíjak, vagyis a részképzősök számára folyósított hallgatói normatíva 340 %-ának időarányos része a költségvetési év végén számolható el (2019. februárjában). Az elszámolás során lehetnek olyan egyetemek/felsőoktatási intézmények, melyek az előzetesen átadott összeget nem használják fel (kevesebb a tényleges kifizetés), ebben az esetben a fennmaradó összeg visszakerül a tárcához. Abban az esetben, ha több részképzős hallgató érkezik, mint az előre tervezett hónapszám szerint átadásra került, akkor a hiányzó összeg az utólagos elszámolást követően kerül kiegyenlítésre az intézmény részére.

Hasonló formában történik a képzési normatíva időarányos részének finanszírozása is.

**Diákigazolvány**

A részképzésben résztvevő határon túli magyar hallgatók jogosultak diákigazolványra, a hallgatók fogadásához kapcsolódóan a fogadó egyetemnek/főiskolának meg kell igényelnie részükre az ideiglenes diákigazolványt.

**Kollégiumi elhelyezés**

A részképzésben résztvevő határon túli magyar hallgatók jogosultak diákotthoni (kollégiumi) elhelyezésre. A budapesti, debreceni, pécsi és szegedi felsőoktatási intézményekbe érkező részképzős hallgatók részére az ELTE Márton Áron Szakkollégiuma (MÁSZ) kollégiumai biztosítanak elhelyezést A vidéki kollégiumok esetében a férőhelyek száma korlátozott.

**Elérhetőségek:**

ELTE Oktatási Igazgatóság Külhoni Pályázatok Osztálya Budapesti

tel.: +36 1 411-6500/2199 ; e-mail: aliszpahity.aurel@oktig.elte.hu

ELTE Szegedi Márton Áron Kollégium és Szakkollégiuma: tel.:+36 62 452-141; e-mail: kanyari@kancellaria.elt.hu, tama@caesar.elte.hu

ELTE Debreceni Márton Áron Kollégium és Szakkollégiuma: tel.: +36 52 536-722; e-mail: masz@unideb.hu

ELTE Pécsi Márton Áron Kollégium és Szakkollégiuma: tel.: +36 72 251-637; e-mail: vazsonyi\_otto@masz.pte.hu, javor\_rebeka@masz.pte.hu

**Ösztöndíjszerződés**

Az ELTE szerződést köt személyenként a miniszteri ösztöndíjasokkal. Az ELTE a miniszteri ösztöndíjas hallgatókkal személyenként megkötött szerződésben rögzíti az ösztöndíjas jogait és kötelezettségeit, s további, az ösztöndíjast segítő adminisztratív feladatokat (tájékoztatás az ösztöndíjast megillető jogosultságokról, kapcsolattartás az intézményekkel, stb.) lát el.

**További információk**

Amennyiben az ösztöndíjas hallgatókkal kapcsolatban további kérdések merülnének fel, kérjük Önöket, hogy közvetlenül forduljanak az EMMI illetékes szervezeti egységének, a Felsőoktatási Képzési Főosztály illetékes munkatársaihoz (tel.: 06-1-795-4198; e-mail: laszlo.benked@emmi.gov.hu), illetve a felsőoktatási intézmények számára adminisztratív segítséget nyújtó az ELTE Oktatási Igazgatóság budapesti Külhoni Pályázatok Osztálya (tel.: +36 1 411-6500/2199 ; e-mail: aliszpahity.aurel@oktig.elte.hu).

Emberi Erőforrások Minisztériuma Felsőoktatási Képzési Főosztály

Eötvös Loránd Tudományegyetem ELTE Oktatási Igazgatóság Külhoni Pályázatok Osztálya Budapest.